## Pravilnik o unutarnjoj reviziji proračunskih korisnika

### NN 150/2005 (21.12.2005.), Pravilnik o unutarnjoj reviziji proračunskih korisnika

# MINISTARSTVO FINANCIJA

**2909**

Na temelju članka 137. stavka 3. i 4. Zakona o
proračunu (»Narodne novine«, broj 96/03) ministar financija donosi

## PRAVILNIK

### O UNUTARNJOJ REVIZIJI PRORAČUNSKIH KORISNIKA

I. OPĆE ODREDBE

Članak 1.

Ovim se Pravilnikom propisuju uvjeti koje treba
ispunjavati unutarnji revizor, standardi i metodologija rada unutarnje
revizije, zajednički kriteriji na temelju kojih proračunski korisnici uređuju
unutarnju reviziju, te koordiniranje rada unutarnje revizije proračunskih
korisnika.

Proračunski korisnici su državna tijela i tijela
jedinica lokalne i područne (regionalne) samouprave, ustanove, vijeća manjina,
proračunski fondovi i mjesna samouprava čiji se rashodi za zaposlene i/ili
materijalni rashodi osiguravaju u proračunu.

II. UVJETI KOJE TREBA
ISPUNJAVATI UNUTARNJI REVIZOR

Članak 2.

Za obavljanje poslova unutarnje revizije osoba
mora ispunjavati određene uvjete, a to su:

– visoka stručna sprema,

– uvjeti propisani za prijam u državnu službu,

– stručno ovlaštenje ministra financija za obavljanje
poslova unutarnje revizije u javnom sektoru, koje se stječe prema programu i
postupku koje donosi ministar financija.

Unutarnji revizor izravno je odgovoran čelniku
proračunskog korisnika i obavlja isključivo poslove unutarnje revizije.

Unutarnju reviziju obavlja stručno ovlašteni
unutarnji revizor ili revizorski tim na čelu s voditeljem tima, kojega određuje
voditelj jedinice unutarnje revizije.

Unutarnjem revizoru u radu može pomoći osoba
imenovana za obavljanje poslova unutarnje revizije.

III. STANDARDI I
METODOLOGIJA RADA UNUTARNJE REVIZIJE

1. STANDARDI UNUTARNJE
REVIZIJE

Članak 3.

Unutarnja revizija obavlja se u skladu sa:

– međunarodno priznatim revizijskim standardima
za unutarnju reviziju,

– zakonima, drugim propisima i smjernicama koje
uređuju unutarnju reviziju u Republici Hrvatskoj,

– Strategijom razvoja unutarnje financijske
kontrole u javnom sektoru (PIFC – Public Internal Financial Control) u Republici Hrvatskoj, te

– najboljom praksom zemalja članica Europske
unije.

Članak 4.

Priručnik za unutarnju reviziju propisuje
metodologiju obav­ljanja
unutarnje revizije. Priručnik donosi i ažurira Uprava za harmonizaciju
unutarnje revizije i financijske kontrole Ministarstva financija (dalje u
tekstu: Središnja harmonizacijska jedinica).

Kodeks strukovne etike unutarnjih revizora
donosi ministar financija. Kodeksom se propisuju načela i pravila kojih su se
unutarnji revizori dužni pridržavati u svome radu.

Poveljom se utvrđuju prava i obveze unutarnjih
revizora u odnosu na revidiranu jedinicu, a donosi je čelnik proračunskog
korisnika na temelju predloška koji priprema Središnja harmonizacijska
jedinica. Povelja se prije donošenja podnosi Središnjoj harmonizacijskoj
jedinici na suglasnost.

Prije početka obavljanja unutarnje revizije
unutarnji su revizori dužni čelniku revidirane jedinice uručiti Povelju
unutarnjih revizora.

2. METODOLOGIJA RADA
UNUTARNJE REVIZIJE

*2.1. Planiranje revizije*

Članak 5.

Jedinica za unutarnju reviziju obavlja revizije
u skladu sa:

– strateškim planom za razdoblje od tri godine,

– godišnjim planom i

– planom pojedinačne unutarnje revizije.

Neovisnost unutarnje revizije i optimalna
iskorištenost unutarnjih revizora proizlazi, među ostalim, i iz kvalitetno
uspostavljenih planova revizije.

Strateški plan unutarnje revizije temelji se na
objektivnoj procjeni rizika i usklađuje se svake godine.

Strateški plan osnova je aktivnosti jedinica za
unutarnju reviziju, a služi i za određivanje potrebnog broja unutarnjih
revizora, s ciljem da unutarnja revizija svoje zadaće izvršava u potpunosti i
učinkovito.

Godišnji plan unutarnje revizije izrađuje se za
kalendarsku godinu i usvaja se na temelju strateškog plana. Odnosi se na sve
aktiv­nosti i zadaće unutarnje revizije koje moraju
biti poduzete tijekom godine. Planom se moraju uzeti u obzir prioriteti u
procjeni rizika, broj unutarnjih revizora i nepredviđene okolnosti.

Planom pojedinačne revizije planira se
provođenje svake pojedine revizije i određuje broj dana za reviziju, datum
izrade izvješća, raspored resursa uključenih u reviziju, svrha i opseg
pojedinačne revizije. Plan odobrava voditelj jedinice za unutarnju reviziju.

Strateški i godišnji plan unutarnje revizije
priprema voditelj je­dinice za unutarnju reviziju na
temelju objektivne procjene rizika, zajedno s čelnicima i službenicima
proračunskog korisnika, u posljednjem tromjesečju godine. Navedene planove
odobrava čelnik proračunskog korisnika, na prijedlog voditelja jedinice za
unutarnju reviziju, najkasnije do konca tekuće godine za iduću godinu.

*2.2. Obavljanje unutarnje revizije*

Članak 6.

Revizijski proces u pojedinačnoj reviziji
obuhvaća sljedeće faze: planiranje revizijskog zadatka, utvrđivanje sustava,
procjenu kontrola, testiranje funkcioniranja sustava unutarnjih kontrola,
ocjenu revizijskih nalaza, izvješćivanje te praćenje provedbe preporuka.

Unutarnji se revizori pri obavljanju unutarnje
revizije pridržavaju navedenih faza revizijskog procesa koji se propisuje
Priručnikom za unutarnje revizore.

Unutarnji revizori mogu angažirati stručnjake sa
specijalistič­kim znanjima za pomoć u obavljanju
unutarnjih revizija specifičnih područja.

Revidirana jedinica obvezna je unutarnjem
revizoru, na njegov zahtjev, dati sve informacije, podatke i dokumentaciju
potrebne radi obavljanja unutarnje revizije.

*2.3. Izvješćivanje*

Članak 7.

Unutarnji revizor izrađuje nacrt revizorskog
izvješća, koji uz suglasnost voditelja jedinice za unutarnju reviziju podnosi
čelniku revidirane jedinice kako bi ga upoznao s nalazima i preporukama unutarnje
revizije.

Čelnik revidirane jedinice očituje se na nacrt
revizorskog izvješća u pisanom obliku unutar razdoblja naznačenog u nacrtu
revizijskog izvješća, koje ne može biti duže od 30 dana od dana primitka nacrta
izvješća. Očitovanje mora sadržavati plan djelovanja za provedbu preporuka.

Nakon usuglašavanja u vezi s nacrtom izvješća,
sastavlja se i izdaje konačno revizorsko izvješće koje obvezno sadrži i
upravljački sažetak.

Ako se u nekim točkama nacrta revizorskog
izvješća ne postig­ne suglasnost, to se navodi u
konačnom revizorskom izvješću.

Konačno izvješće podnosi se čelniku proračunskog
korisnika, a naslovljeno je na čelnika revidirane jedinice. Potpisuje ga
voditelj revizorskog tima, a dopis uz izvješće potpisuje voditelj jedinice za
unutarnju reviziju.

*2.4. Praćenje preporuka*

Članak 8.

Unutarnji revizor prati provedbu preporuka iz
izvješća prema planu djelovanja, ali ne preuzima odgovornost za njihovu proved­bu.

Unutarnji revizor daje revidiranoj jedinici
savjete u vezi s pro­ved­bom preporuka.

3. SURADNJA S DRUGIM
TIJELIMA

Članak 9.

Jedinica za unutarnju reviziju obvezna je
surađivati sa Središ­njom harmonizacijskom jedinicom kako bi dobila potrebne
smjernice, informacije i podršku.

Jedinica za unutarnju reviziju obvezna je
surađivati i s Držav­nim
uredom za reviziju te mu pružati sve informacije koje se tiču sadržaja
okončanih unutarnjih revizija.

Suradnja s Državnim uredom za reviziju može se
odnositi i na proces planiranja unutarnjih revizija te na zajedničku izobrazbu
revizora.

IV. ZAJEDNIČKI KRITERIJI
ZA UREĐENJE UNUTARNJE REVIZIJE

Članak 10.

Proračunski korisnici ustrojavaju neovisnu
jedinicu za unutarnju reviziju koja je izravno odgovorna čelniku.

Unutarnje ustrojstvo i broj ovlaštenih
unutarnjih revizora u jedinici za unutarnju reviziju određuje svaki proračunski
korisnik aktima o unutarnjem redu, ovisno o ukupno potrebnom broju zaposlenika,
o poslovnim procesima kojima ostvaruje svoje ciljeve, te proračunskim i drugim
sredstvima kojima raspolaže.

Članak 11.

Proračunski korisnici nisu obvezni ustrojiti
jedinicu za unutarnju reviziju:

– ako zapošljavaju manje od 100 zaposlenika u
državnim tijelima, odnosno 50 zaposlenika u tijelima jedinica lokalne i
područne (regionalne) samouprave, ili

– ako imaju godišnje rashode i izdatke manje od 30.000.000,00
kn.

Za proračunske korisnike čije je područje
poslovanja rizično, a obavljanje njihovih zadaća specifično, te koji prema
kriterijima iz ovoga članka nisu u obvezi ustrojiti jedinicu za unutarnju
reviziju, ministar financija donosi odluku o obvezi ustrojavanja jedinice za
unutarnju reviziju.

Članak 12.

Neovisno o kriterijima iz članka 11. ovoga
Pravilnika, jedinicu za unutarnju reviziju obvezni su ustrojiti:

– Grad Zagreb,

– veliki gradovi s više od 35.000 stanovnika,

– županije,

– županijska središta,

– jedinice lokalne i područne (regionalne)
samouprave, odnos­no gradovi na koje je preneseno financiranje
decentraliziranih funk­cija
osnovnoga školstva, u skladu s Uredbom o načinu izračuna iznosa pomoći
izravnanja za decentralizirane funkcije jedinica lokalne i područne
(regionalne) samouprave za odnosnu godinu.

Članak 13.

Proračunski korisnici koji nisu obvezni
ustrojiti jedinicu za unutarnju reviziju prema kriterijima iz članka 11. ovoga Pravilnika,
obavljanje unutarnje revizije mogu urediti na jedan od sljedećih načina:

1. sporazumom o obavljanju poslova unutarnje
revizije s mjerodavnim ministarstvom/institucijom, te jedinicom lokalne i
područne (regionalne) samouprave,

2. angažiranjem ovlaštenoga unutarnjeg revizora
ugovornim odnosom,

3. prema vlastitoj procjeni opravdanosti mogu
ustrojiti samostalnu jedinicu za unutarnju reviziju ili imenovati vlastitoga
unutarnjeg revizora.

Unutarnju reviziju prema stavku 1. točkama 1. do
3. ovoga članka mogu obavljati isključivo osobe koje imaju stručno ovlaštenje
ministra financija.

V. KOORDINIRANJE RADA
UNUTARNJE REVIZIJE PRORAČUNSKIH KORISNIKA

Članak 14.

Središnja harmonizacijska jedinica nadležna je
za razvoj i provedbu metodologije i standarda za sustave financijskog
upravljanja i kontrole te unutarnje revizije u javnom sektoru.

Središnja harmonizacijska jedinica zadužena je u
dijelu unutarnje revizije za:

– objavu standarda i za metodologiju rada
unutarnje revizije,

– koordinaciju ustrojavanja jedinica za
unutarnju reviziju kod proračunskih korisnika,

– organiziranje izobrazbe i ispita za stjecanje
stručnog ovlaštenja unutarnjeg revizora,

– koordinaciju rada jedinica za unutarnju
reviziju kod proračunskih korisnika u cilju primjene donesenih standarda,
pravila i propisa iz djelokruga unutarnje revizije,

– prikupljanje, analizu i konsolidaciju
strateških i godišnjih planova jedinica za unutarnju reviziju te izradu
konsolidiranoga godiš­njeg izvješća o aktivnostima
jedinica za unutarnju reviziju, koje se podnosi Vladi Republike Hrvatske,

– praćenje kvalitete obavljanja unutarnje
revizije u jedinicama za unutarnju reviziju,

– uspostavljanje i održavanje mreže unutarnjih
revizora i vlastite internetske stranice, te održavanje stalnih veza s drugim
institucijama (javnim, privatnim, nacionalnim i međunarodnim) koje se bave
unutarnjim financijskim kontrolama i revizijom,

– vođenje registra ovlaštenih unutarnjih
revizora.

Članak 15.

Središnja harmonizacijska jedinica ne obavlja
operativne poslove unutarnje revizije, ali može sudjelovati u obavljanju
unutarnje revizije kod proračunskih korisnika radi procjene kvalitete
obavljanja unutarnjih revizija. Ova jedinica neovisna je u smislu svih uprav­ljačkih i revizijskih odgovornosti.

Članak 16.

Središnja harmonizacijska jedinica daje godišnje
upute u skladu s kojima sve jedinice za unutarnju reviziju proračunskih
korisnika podnose godišnja izvješća o obavljenim unutarnjim revizijama i
ostvarenju strateškog i godišnjeg plana.

Konsolidirano godišnje izvješće o aktivnostima
jedinica za unutarnju reviziju Središnja harmonizacijska jedinica podnosi Vladi
Republike Hrvatske do konca ožujka tekuće godine za prethodnu godinu.

Članak 17.

Jedinice za unutarnju reviziju proračunskih
korisnika obvezne su Središnjoj harmonizacijskoj jedinici dostaviti:

– strateški plan unutarnje revizije (ažuriran na
godišnjoj osnovi) do 15. siječnja,

– godišnji plan unutarnje revizije do 15.
siječnja,

– godišnje izvješće unutarnje revizije do konca
siječnja tekuće za prethodnu godinu.

Godišnje izvješće jedinica za unutarnju reviziju
treba sadržavati broj i vrstu obavljenih revizija, upravljački sažetak za svaku
pojedinu reviziju, analizu značajnih slabosti i utvrđenih nepravilnosti,
preporuke i aktivnosti koje su poduzete na provođenju preporuka, odnos
planiranih i izvršenih revizija, te druge elemente propisane uputama Središnje
harmonizacijske jedinice.

VI. PRIJELAZNE I ZAVRŠNE
ODREDBE

Članak 18.

Osoba raspoređena na poslove unutarnjeg revizora
dužna je u roku godine dana nakon rasporeda na to radno mjesto steći stručno
ovlaštenje za obavljanje poslova unutarnje revizije.

Ako osoba raspoređena na poslove unutarnjeg
revizora u navedenom roku ne stekne stručno ovlaštenje, odobrava se naknadni
rok od šest mjeseci za stjecanje toga ovlaštenja.

Ako stručno ovlaštenje ne stekne u propisanim
rokovima, osoba se raspoređuje na druge poslove odgovarajuće njezinoj stručnoj
spremi i sposobnostima.

Članak 19.

Svi dokumenti koji se odnose na unutarnju
reviziju bit će objav­ljeni
na službenim internetskim stranicama Ministarstva financija.

Članak 20.

Osobe uključene u proces izobrazbe za unutarnje
revizore unutarnju će reviziju obavljati pod mentorstvom ovlaštenih unutarnjih
revizora i uz pomoć stručnjaka projekata CARDS 2002. i CARDS 2004. koji se
odnose na razvoj i unapređenje sustava unutarnjih financijskih kontrola i
unutarnje revizije u Republici Hrvatskoj.

Članak 21.

Danom stupanja na snagu ovoga Pravilnika
prestaje važiti Pravilnik o unutarnjoj reviziji proračunskih korisnika
(»Narodne novine«, broj 111/04).

Članak 22.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 043-01/05-01/137

Urbroj: 513-10/05-1

Zagreb, 12. prosinca 2005.

Ministar financija

**Ivan Šuker**, v. r.

Pravilnik, NN 150/2005-2909